Margrethe Vestager (RV), 2007-03-30:
Da Det Radikale Venstres ordfører på området ikke kan være til stede, skal jeg på hendes vegne oplæse følgende: Lovforslaget er en del af den velfærdsaftale, som Det Radikale Venstre indgik med regeringen, Socialdemokraterne og Dansk Folkeparti i juni sidste år.
Sigtet er sådan set fornuftigt nok, det er vi enige i, og det er vi stadig væk, nemlig at hindre, at studerende falder fra deres studier, og at de strander i studier uden en håndsrækning, uden mulighed for at komme igennem.
For man kan spørge sig selv, om midlerne er de rette, og om de kommer i den rigtige dosis.
Hver især giver de god mening.
Navnlig den styrkede studievejledning har for os været afgørende, i øvrigt i tråd med de anbefalinger, som EVA fremsatte i 2005 i sin rapport om universiteternes studie- og erhvervsvejledning.
Vi mener også, det er rigtigt at gøre noget ved det, som populært eller upopulært kaldes for »specialesumpen«.
Med lovforslaget lægges det i fastere rammer, det bliver forhåbentlig drænet, om man så må sige.
Håbet er, at det fremover vil Fttm.072.fm Page 5318 Monday, August 20, 2007 11:33 AM forhindre de studerende i at sidde fast uden at kunne komme fri og få specialet afsluttet.
Men vi har også et historisk problem med frafaldne studerende, der kun mangler specialet for at færdiggøre deres studier, og som for længst er væk fra universiteterne og har flere års akademisk fuldtidsarbejde bag sig.
De skal i vores øjne have mulighed for en slags turbospeciale, som de kunne få 6 uger til at skrive.
Det kunne rydde op i sumpen og give disse studerende mulighed for at komme videre med deres faglige og professionelle liv.
Vi har også i denne proces kæmpet bravt – det synes vi i hvert fald selv, og selvros er som bekendt velros – for at forhindre den alt for megen centralstyring og bureaukratisering med lovforslaget.
Vi har oplevet, at vi er oppe imod stærke kræfter, og vi anerkender derfor: Vi lykkedes ikke helt, det er helt erkendt.
Men vi oplever, at vi dog trods alt har fået luget ud de værste steder, f.eks. hvor ministeren pludselig ville give sig selv adgang til at bestemme indretningen af undervisningen og eksamener på universiteterne.
Nu skal han fremover nøjes med at fastsætte bestemmelser for hurtigere omprøve, altså en mere overskuelig og afgrænset beføjelse.
Vi fik også fjernet detailkravene til, hvem der skal afholde opfølgningssamtaler på universiteterne.
Det må vi have tillid til at de selv kan finde ud af.
Der ligger en meget stor opgave foran os, hvis vi mener de mange ord om afbureaukratisering og mindre detailregulering alvorligt.
Lige nu tror jeg ikke, universiteterne helt kan få øje på den mindre centralstyring og større tillid, der var lagt op til med universitetsreformen.
Tværtimod er det, som om der stædigt vokser et stadig større bureaukrati og regelværk ud af ministeriet, der i mellemtiden også har fået vokseværk med tre nye styrelser.
Bare i parentes bemærket
synes jeg, det er lidt paradoksalt, hvis man nu beskyldes for ikke at kunne være med til afbureaukratisering, fordi man ikke har været med til at indføre de mange regler – altså at man, fordi man var imod universitetsreformen, så nu ikke kan være med til at gøre det bedre for universiteterne.
Det er en mærkelig logik.
Det sagde Venstres ordfører for ganske kort tid siden, men ministeren var optaget af andre formål – det skal jeg medgive – så det skal jeg ikke laste ministeren for ikke at have hørt.
Vi synes, at vi med denne aftale har forhindret meningsløs detailstyring.
Men vi er helt klar over, at vi med forslaget ikke har fået brudt et årelangt vokseværk.
Der er brug for en langt større og meget mere principiel sag, som kræver et nyt tankesæt, hvis det skal udformes i praksis.
Vi vil gerne tage den debat, og derfor fremsætter vi også et eget forslag, der skal føre til mindre centralstyring af landets universiteter.
Det handler om at ændre på udviklingskontrakterne og udvikle dem til et langt stærkere strategisk instrument, der kan bruges som grundlag for en stærkt tiltrængt afregulering.
Alt det hører fremtiden til.
Vi glæder os til arbejdet og håber at kunne samle flertal om det.
Lige nu og her kan jeg blot på Det Radikale Venstres vegne sige, at vi støtter lovforslaget.